དེ་རྗེས་མཛད་སྒོའི་སྐུ་མགྲོན་གཙོ་བོ་བོད་མིའི་སྒྲིག་འཛུགས་ཀྱི་སྲིད་སྐྱོང་བློ་བཟང་སེང་གེས་ང་དང་མཉམ་དུ་ཕྱག་རོགས་བཀའ་བློན་རྣམ་པ་འདིར་ཡོད།ཕྲན་རང་ཕྱི་དྲིལ་བཀའ་བློན་གཅིག་ལྕོགས་ཡིན་སྟབས།ཕལ་ཆེར་ཉིན་གྲངས་གསུམ་རིང་འདིར་ཡོད།རྣམ་པ་ཚོར་དགོངས་ཚུལ་གང་ཡོད་པ་དེ་དག་ཉན་ནས་ང་ཚོས་བྱེད་དགོས་པ་གང་འདུགདེ་བཞིན་རྣམ་པ་ཚོས་གནང་དགོས་པ་གང་འདུགཞིབ་ཕྲ་བཀའ་བསྡུར་ཡོང་གི་རེད།བཀའ་བློན་ཁག་གཅིག་སང་ཉིན་ཉིན་གང་བཞུགས་ཀྱི་ཡིན་ཟེར་གྱི་འདུགརྣམ་པ་ཚོས་དགོངས་ཚུལ་གང་གསུང་པ་ཡིན་ནའང་ཕྲལ་ཕུགས་རྒྱང་གསུམ་གཞི་ལ་བཞག་པའི་ཐོག་ནས་གསུང་རྒྱུ་ཡིན་པའི་ཡིད་ཆེས་ཡོད།རྣམ་པ་ཚོ་ས་ཐག་རིང་པོ་ནས་ཕེབས་ཡོད་སྟབས།དེང་སྐབས་འདི་གར་ཆར་དུས་ཡིན་པར་བརྟེན་སྐུ་ངལ་ཏན་ཏན་བྱུང་ཡོད་ངེས་རེད།གལ་ཏེ་དེ་རིང་སྔ་དྲོ་ཆར་པ་ཤུགས་ཆེན་པོ་འབབས་ཡོད་ན།གནམ་གྲུ་འབབ་མ་ཐུབ་ནས་ཚོགས་བཅར་བ་༡༠༠ཡོད་པའི་ནང་ནས་མི་གྲངས་༧༥ཕེབས་མ་ཐུབ་ན་ག་འདྲ་བྱེད་ཡོང་སྙམ་པའི་སེམས་ཁྲལ་ཤུགས་ཆེན་བྱུང་སོང་།འོན་ཀྱང་ལྷ་ཆོས་སྐྱོང་སྲུང་མའི་ཐུགས་རྗེ་བཀའ་དྲིན་ལ་བརྟེན་ནས་གནམ་གཤིས་ཡག་པོ་སྟོན་སྟབས་རྣམ་པ་ཚོ་ཚང་མ་བདེ་འབྱོར་ཐུབ་པ་འདི་ནི་རྟགས་མཚན་ཧ་ཅང་ཡག་པོ་རེད་བསམ་གྱི་འདུགའབྱུང་འགྱུར་ཉིན་གྲངས་གསུམ་རིང་ལའང་ཚོགས་འདུ་ཡག་པོ་ཡོང་བའི་རེ་བ་ཡོད་ཅེས་སོགས་གསུངས་སོང་།